62006CJ0310_LT
Šalys
Sprendimo motyvai
Rezoliucinė dalis
Šalys
Byloje C‑310/06
dėl Gerechtshof te Amsterdam
(Nyderlandai) 2006 m. birželio 15 d. Sprendimu, kurį Teisingumo Teismas gavo 2006 m. liepos 14 d., pagal EB 234 straipsnį pateikto prašymo priimti prejudicinį sprendimą byloje
F.T.S. International BV
prieš
Belastingdienst – Douane West,
TEISINGUMO TEISMAS (trečioji kolegija),
kurį sudaro kolegijos pirmininkas A. Rosas, teisėjai J. Klučka, J. N. Cunha Rodrigues, P. Lindh (pranešėjas) ir A. Arabadjiev,
generalinis advokatas P. Mengozzi,
posėdžio sekretorė M. Ferreira, vyriausioji administratorė,
atsižvelgęs į rašytinę proceso dalį ir įvykus 2007 m. balandžio 19 d. posėdžiui,
išnagrinėjęs pastabas, pateiktas:
– F.T.S. International BV, atstovaujamos advokatų H.C. de Bie ir M. Ouwehand,
– Nyderlandų vyriausybės, atstovaujamos H. G. Sevenster ir P. van Ginneken,
– Italijos vyriausybės, atstovaujamos I. M. Braguglia, padedamo avvocato dello Stato
G. Albenzio,
– Europos Bendrijų Komisijos, atstovaujamos J. Hottiaux ir S. Schonberg, padedamų advokatų F. Tuytschaever ir F. Wijckmans,
atsižvelgęs į sprendimą, priimtą susipažinus su generalinio advokato nuomone, nagrinėti bylą be išvados,
priima šį
Sprendimą
Sprendimo motyvai
1. Prašymas priimti prejudicinį sprendimą susijęs su 2002 m. liepos 8 d. Komisijos reglamento (EB) Nr. 1223/2002 dėl tam tikrų prekių klasifikavimo Kombinuotojoje nomenklatūroje (OL L 179, p. 8) galiojimu.
2. Šis prašymas buvo pateiktas byloje F.T.S. International BV (toliau – FTS ) prieš Belastingdienst – Douane West (Muitinės tarnyba, atsakinga už Nyderlandų vakarinę dalį) dėl druskos prisotintų šaldytų vištienos gabalų be kaulų tarifinio klasifikavimo.
Teisinis pagrindas
Tarptautinė teisė
3. Tarptautinė suderintos prekių aprašymo ir kodavimo sistemos (toliau − suderinta sistema, SS) konvencija, sudaryta 1983 m. birželio 14 d. Briuselyje, ir 1986 m. birželio 24 d. jos pakeitimo protokolas (toliau – SS konvencija) Bendrijos vardu buvo patvirtinti 1987 m. balandžio 7 d. Tarybos sprendimu 87/369/EEB (OL L 198, p.1).
4. Pagal SS konvencijos 3 straipsnio 1 dalį kiekviena susitariančioji šalis įsipareigoja užtikrinti, kad jos muitų tarifų ir statistikos nomenklatūra atitiks suderintą sistemą, be papildymų ar pakeitimų naudoti visas suderintos sistemos pozicijas ir subpozicijas kartu su jas atitinkančiais skaitmeniniais kodais. Pagal šią nuostatą kiekviena susitariančioji šalis taip pat įsipareigoja taikyti bendrąsias suderintos sistemos aiškinimo taisykles ir visas suderintos sistemos skyriaus, skirsnio ir subpozicijos pastabas, taip pat nekeisti jų apimties.
5. Muitinių bendradarbiavimo taryba (tapusi Pasaulio muitinių organizacija, toliau − PMO), įsteigta 1950 m. gruodžio 15 d. Briuselyje pasirašytos tarptautinės konvencijos pagrindu, pagal SS konvencijos 8 straipsnio sąlygas tvirtina suderintos sistemos aiškinamąsias pastabas, kurias priėmė suderintos sistemos komitetas, numatytas minėtos konvencijos 6 straipsnyje.
6. Suderintos sistemos paaiškinamoji pastaba dėl 0207 pozicijos „Naminių paukščių, nurodytų 01.05 pozicijoje, mėsa ir valgomieji mėsos subproduktai, švieži, atšaldyti arba sušaldyti“ numato:
„Pagal šią poziciją klasifikuojama naminių paukščių, kurie gyvi klasifikuojami pagal 01.05 poziciją, mėsa ir mėsos subproduktai, švieži, atšaldyti arba sušaldyti < ... > “
7. Remiantis suderintos sistemos aiškinamąja pastaba dėl 0210 pozicijos „Mėsa ir valgomieji mėsos subproduktai, sūdyti, užpilti sūrymu, džiovinti arba rūkyti; valgomieji mėsos arba mėsos subproduktų miltai ir rupiniai“:
„Pagal šią poziciją klasifikuojama bet kokios rūšies mėsa ir mėsos subproduktai, paruošti šioje pozicijoje nurodytais būdais; tačiau į šią poziciją nepatenka kiauliniai riebalai be liesos mėsos ir naminių paukščių taukai, nelydyti ar kitu būdu neekstrahuoti (0209 poz.) < ... > “
Bendrijos teisės aktai
8. Nuo 2003 m. sausio 1 d. galiojanti Kombinuotosios nomenklatūros (toliau – KN) versija įtvirtinta 2002 m. rugpjūčio 1 d. Komisijos reglamentu (EB) Nr. 1832/2002, iš dalies keičiančiu 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą (OL L 290, p. 1). KN antroje dalyje įtvirtintas I skyrius „Gyvi gyvūnai; gyvūninės kilmės produktai“, kurio 2 skirsnis vadinasi „Mėsa ir valgomieji mėsos subproduktai“.
9. 0207 pozicijoje numatyta:
„0207	Naminių paukščių, nurodytų 01.05 pozicijoje, mėsa ir valgomieji mėsos subproduktai, švieži, atšaldyti arba sušaldyti:
– Gallus domesticus rūšies vištų (naminių vištų):
< … >
0207 14 	– – Mėsos gabalai ir valgomieji mėsos subproduktai, sušaldyti:
– – – Gabalai:
0207 14 10	– – – – Be kaulų
– – – – Su kaulais
< ... > “
10. 0210 pozicija nustato:
„0210	Mėsa ir valgomieji mėsos subproduktai, sūdyti, užpilti sūrymu, džiovinti arba rūkyti; valgomieji mėsos arba mėsos subproduktų miltai ir rupiniai:
– Kiaulienos:
< … >
0210 20	– Galvijienos:
< … >
– Kita mėsa ir valgomieji mėsos subproduktai, įskaitant valgomuosius mėsos arba mėsos subproduktų miltus ir rupinius:
< … >
0210 99 	– – Kita:
– – – Mėsa:
0210 99 10– – – – Arkliena, sūdyta, užpilta sūrymu arba džiovinta
– – – – Aviena ir ožkiena:
< … >
0210 99 31	– – – – Šiaurės elnių
0210 99 39	– – – – Kita
< … > “
11. 2 skirsnio 7 papildomoje pastaboje, įtvirtintoje Reglamente Nr. 1832/2002, patikslinama:
„Sąvoka „Mėsa ir valgomieji mėsos subproduktai, sūdyti, užpilti sūrymu“ 02.10 pozicijoje reiškia mėsą ir valgomuosius mėsos subproduktus, kurių visos dalys giliai ir vienodai prisotintos druskos, o bendras druskos kiekis ne mažesnis kaip 1,2 % masės.“
12. 1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, p. 1) įgalina Europos Bendrijų Komisiją patikslinti tarifinių pozicijų turinį. Šiuo atžvilgiu šio reglamento 9 straipsnio 1 dalis nustato:
„Priemonės dėl toliau išdėstytų klausimų tvirtinamos 10 straipsnyje nustatyta tvarka:
a) Kombinuotosios nomenklatūros ir (integruoto Europos Bendrijų tarifo) taikymas, ypač:
– klasifikuojant prekes pagal 8 straipsnyje minimas nomenklatūras,
– aiškinamiesiems raštams;
b) Kombinuotosios nomenklatūros pakeitimams, siekiant atsižvelgti į statistikai arba prekybos politikai keliamų reikalavimų pokyčius;
< ... >
d) Kombinuotosios nomenklatūros pakeitimams ir muitų tikslinimui pagal Komisijos arba Tarybos priimtus sprendimus;
e) Kombinuotosios nomenklatūros pakeitimams, skirtiems ją suderinti taip, kad būtų atsižvelgta į technologinę arba prekybos raidą, arba pakeitimams, skirtiems tekstams tikslinti arba aiškinti;
< … > “
13. Reglamento Nr. 2658/87 9 straipsnis yra Reglamento Nr. 1223/2002, numatančio, jog toliau išvardyti produktai klasifikuotini pagal 0207 KN poziciją, pagrindas:
>lt>1
14. 2003 m. spalio 23 d. Komisijos reglamentas (EB) Nr. 1871/2003, iš dalies keičiantis Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą (OL L 275, p. 5), įsigaliojęs 2003 m. lapkričio 14 d., pakeitė KN I skyriaus 2 skirsnio 7 papildomąją pastabą tokiu tekstu:
„Sąvoka „Mėsa ir valgomieji mėsos subproduktai, sūdyti, užpilti sūrymu“ 02.10 pozicijoje reiškia mėsą ir valgomuosius mėsos subproduktus, kurių visos dalys giliai ir vienodai prisotintos druskos, o bendras druskos kiekis ne mažesnis kaip 1,2 % masės su sąlyga, kad tai prisotinimas druska, užtikrinantis ilgalaikį išsaugojimą.“
15. 2005 m. rugsėjo 27 d. Pasaulio prekybos organizacijos (PPO) Ginčų sprendimo taryba nusprendė, kad sušaldyti vištienos gabalai be kaulų su druskos kiekiu nuo 1,2 iki 3 % masės turi būti klasifikuojami pagal 0210 KN poziciją. Remdamasi šia rekomendacija, Komisija priėmė 2006 m. birželio 27 d. Reglamentą (EB) Nr. 949/2006, iš dalies keičiantį Tarybos reglamento (EEB) Nr. 2658/87 I priedą, (OL L 174, p. 3). Įsigaliojęs tą pačią dieną, Reglamentas Nr. 949/2006 panaikino Reglamentą Nr. 1223/2002 ir pakeitė KN I skyriaus 2 skirsnio 7 papildomąją pastabą tokiomis nuostatomis:
„Sąvoka „Mėsa ir valgomieji mėsos subproduktai, sūdyti, užpildyti sūrymu“ 021011–021093 subpozicijose reiškia mėsą ir valgomuosius mėsos subproduktus, kurių visos dalys giliai ir vienodai prisotintos druskos, o bendras druskos kiekis ne mažesnis kaip 1,2 % masės, su sąlyga, kad toks sūdymas užtikrina jų tinkamumą ilgai laikyti. Sąvoka „Mėsa ir valgomieji mėsos subproduktai, sūdyti, užpildyti sūrymu“ 021099 subpozicijoje reiškia mėsą ir valgomuosius mėsos subproduktus, kurių visos dalys giliai ir vienodai prisotintos druskos, o bendras druskos kiekis ne mažesnis kaip 1,2 % masės.“
Pagrindinė byla iš prejudicinis klausimas
16. 2003 m. rugpjūčio 5–11 dienomis FTS importavo į Nyderlandus sušaldytus vištienos gabalus be kaulų, turinčius nuo 1,4 ir 2,9 % masės druskos, iš Brazilijos.
17. Remdamasi Reglamentu Nr. 1223/2002, Nyderlandų muitinė klasifikavo šias prekes pagal 0207 14 10 subpoziciją. Belastingdienst – Douane West atmetė FTS skundą, kuri teigė, kad minėtos prekės priklauso 0210 99 39 subpozicijai. Tuomet dėl šio sprendimo FTS
pateikė ieškinį Gerechtshof te Amsterdam Muitų bylų kolegijai.
18. Manydamas, kad pagrindinės bylos aplinkybėms taikytinas Reglamentas Nr. 1223/2002 nesuderinamas su tuomet remiantis Reglamentu Nr. 1832/2002 galiojusios KN redakcijos antros dalies I skyriaus 2 skirsnio 7 papildomąja pastaba, Gerechtshof te Amsterdam nusprendė sustabdyt i bylos nagrinėjimą ir pateikti Teisingumo Teismui tokį prejudicinį klausimą:
„Ar < ... > Reglamentas Nr. 1223/2002 < ... > galioja?“
Dėl prejudicinio klausimo
19. FTS
tvirtina, kad Reglamentas Nr. 1223/2002 negalioja, ir, be kita ko, teigia, kad jis nesuderinamas su KN antros dalies I skyriaus 2 skirsnio 7 papildomąja pastaba bei su suderintos sistemos 0207 ir 0210 pozicijų paaiškinamosiomis pastabomis, pagal kurias sūdyta mėsa patenka į 0210 poziciją, kaip nusprendė PPO Ginčų sprendimo taryba.
20. Tačiau Nyderlandų ir Italijos vyriausybės bei Komisija mano, kad Reglamentas Nr. 1223/2002 galioja. Jos iš esmės teigia, kad KN 0207 pozicija apima sušaldytus vištienos gabalus be kaulų, kurių visos dalys giliai ir vienodai prisotintos druskos, o bendras druskos kiekis yra 1,2–1,9 % masės. Komisija priduria, kad Reglamento Nr. 1223/2002 nesuderinamumas su PPO taisyklėmis neturi įtakos šio reglamento galiojimui Bendrijos teisės požiūriu, nes minėtos taisyklės neveikia tiesiogiai, ir šiuo klausimu daro nuorodą į 1999 m. lapkričio 23 d. Sprendimą Portugalija prieš Tarybą (C‑149/96, Rink. p. I‑8395) ir į 2005 m. kovo 1 d. Sprendimą Van Parys (C‑377/02, Rink. p. I‑1465).
21. Pirmiausia reikia priminti, kad, remiantis nusistovėjusia Teisingumo Teismo praktika, Taryba suteikė Komisijai didelę diskreciją bendradarbiaujant su valstybių narių muitinės ekspertais patikslinti su atitinkamos prekės klasifikavimu susijusių tarifinių pozicijų turinį. Vis dėlto Komisijos galia priimti Reglamento Nr. 2658/87 9 straipsnio 1 dalies a, b, d ir e punktuose numatytas priemones nesuteikia jai teisės keisti tarifinių pozicijų, kurios buvo nustatytos remiantis suderinta sistema, įvesta pagal konvenciją, kurios apimties pagal šios konvencijos 3 straipsnį Bendrija įsipareigojo nekeisti (1995 m. gruodžio 14 d. Sprendimo Prancūzija prieš Komisiją, C‑267/94, Rink. p. I‑4845, 19 ir 20 punktai ir 2006 m. balandžio 27 d. Sprendimo Kawasaki Motors Europe, C‑15/05, Rink. p. I‑3657, 35 punktas).
22. Taigi reikia išnagrinėti, ar priimdama Reglamentą Nr. 1223/2002, Komisija pakeitė 0210 KN poziciją, taip viršydama įgaliojimų, kurias jai suteikia Reglamento Nr. 2658/87 9 straipsnis, ribas.
23. Bylos aplinkybėms taikytinos KN antros dalies I skyriaus 2 skirsnio 7 papildomosios pastabos redakcija apsiriboja tuo, kad numato, jog „sūdyti“ 0210 pozicijoje reiškia „mėsą ir valgomuosius mėsos subproduktus, kurių visos dalys giliai ir vienodai prisotintos druskos, o bendras druskos kiekis ne mažesnis kaip 1,2 % masės“. Taigi, remiantis šia nuostata, šaldyti vištienos gabalai be kaulų, kurių visos dalys prisotintos druskos ir druskos kiekis juose lygus bent 1,2 %, priklauso 0210 pozicijai.
24. Tačiau klasifikuojant produktus, kuriuose druskos kiekis yra 1,2–1,9 % masės, 0207 14 10 subpozicijoje, druskos kiekis prekėse, priklausančiose 0210 pozicijai, Reglamentu Nr. 1223/2002 buvo padidintas iki 1,9 % viršijančios ribos, todėl produktai su 1,2–1,9 % druskos kiekiu, iki tol priklausę pastarajai pozicijai, iš jos buvo pašalinti, siekiant juos klasifikuoti pagal 0207 14 10 subpoziciją, dėl ko
padidėja muitas.
25. Taigi, klasifikuodama vištieną, kurioje druskos kiekis sudarė 1,2–1,9 % masės, pagal 0207 14 10 subpoziciją, Komisija apribojo 0210 pozicijos apimtį ir todėl viršijo įgaliojimus, kuriuos jai suteikė Reglamento Nr. 2658/87 9 straipsnis. Dėl šios priežasties Reglamentas Nr. 1223/2002 turi būti pripažintas negaliojančiu.
26. Siekiant duoti naudingą atsakymą, leidžiantį prašymą priimti prejudicinį sprendimą pateikusiam teismui išspęsti savo nagrinėjamą bylą, reikia įvertinti pagrindinėje byloje aptariamų prekių klasifikavimą.
27. Iš nusistovėjusios Teisingumo Teismo praktikos matyti, kad siekiant užtikrinti teisinį saugumą ir lengvesnę kontrolę prekių tarifinį klasifikavimą lemiantis kriterijus turi būti bendrai nustatytas, atsižvelgiant į šių prekių požymius ir objektyvias savybes, išvardytas KN pozicijos ir skyriaus ar skirsnio pastabų formuluotėse (2004 m. rugsėjo 16 d. Sprendimo DFDS, C‑396/02, Rink. p. I-8439, 27 punktas ir 2005 m. rugsėjo 15 d. Sprendimo Intermodal Transports, C‑495/03, Rink. p. I‑8151, 47 punktas).
28. Iš Bendrosios KN aiškinimo taisyklės Nr. 1 išplaukia, kad juridiniais tikslais prekių klasifikacija turi būti nustatoma pagal pozicijų pavadinimus bei skyrių ir skirsnių pastabas ir kad jeigu šiuose pozicijų pavadinimuose ir pastabose nenurodyta kitaip, vadovaujantis kitomis bendrosiomis aiškinimo taisyklėmis. Remiantis Bendrosios KN aiškinimo taisyklės Nr. 3a punktu, kuris konkrečiai susijęs su atveju, kai prekę galima pasirinktinai klasifikuoti keliose pozicijose, „pirmenybė teikiama tai pozicijai, kurioje prekė aprašyta tiksliausiai, palyginti su kitomis pozicijomis, kuriose ji aprašyta bendriau“.
29. 0207 pozicija įvardija „naminių paukščių, nurodytų 01.05 pozicijoje, mėsą ir valgomuosius mėsos subproduktus, šviežius, atšaldytus arba sušaldytus“. Nei šios pozicijos tekstas, nei jos struktūra nei numato, nei draudžia taikyti ją sūdytai mėsai.
30. Savo ruožtu 0210 pozicijoje nurodyta „mėsa ir valgomieji mėsos subproduktai, sūdyti, užpilti sūrymu, džiovinti arba rūkyti; valgomieji mėsos arba mėsos subproduktų miltai ir rupiniai“. Šių produktų atveju Reglamente Nr. 1832/2002 esanti KN antros dalies I skyriaus 2 skirsnio 7 papildomosios pastabos redakcija numato ne mažesnį kaip 1,2 % masės druskos kiekį ir, be to, reikalauja, kad jų „visos dalys giliai ir vienodai (būtų) prisotintos druskos“.
31. Taigi, susiklostant pagrindinės bylos aplinkybėms, šaldyti ir sūdyti vištienos gabalai be kaulų, kurių visos dalys giliai ir vienodai prisotintos druskos, o bendras jos kiekis ne mažesnis kaip 1,2 % masės, buvo klasifikuotini 0210 99 39 KN subpozicijoje.
32. Vis dėlto Komisija mano, kad 0210 pozicija skirta tik mėsai, kuri buvo prisotinta druskos, siekiant užtikrinti tinkamą jos laikymą. Jos teigimu, jeigu tinkamumas laikyti užtikrinamas mėsą sušaldant, mėsa priskirtina 0207 pozicijai, neatsižvelgiant į galima sūdymą. Šiuo klausimu Komisija daro nuorodą į 1983 m. kovo 17 d. Sprendimą Dinter (175/82, Rink. p. 969) ir į 1993 m. gegužės 27 d. Sprendimą Gausepohl-Fleisch (C‑33/92, Rink. p. I‑3047).
33. Šiam teiginiui negalima pritarti. Šiuo atveju pakanka konstatuoti, kad nė viena KN nuostata, taikytina susiklostant pagrindinėms bylos aplinkybėms, aiškiai nenumatė, jog klasifikavimas pagal 0210 poziciją priklausė nuo klausimo, ar sūdymas buvo skirtas atitinkamos mėsos ilgam laikymui užtikrinti. Kalbant apie minėtų sprendimų Dinter ir Gausepohl-Fleisch
svarbą, reikia pastebėti, kad jie buvo priimti kitomis aplinkybėmis, nei susiklostė pagrindinėje byloje, nes tuomet nebuvo priimta jokia KN antros dalies I skyriaus 2 skirsnio 7 papildomajai pastabai prilygstanti įstatyminė nuostata, siekiant patikslinti termino „sūdyti“ reikšmę 0210 pozicijos prasme (pagal analogiją žr. 1990 m. vasario 8 d. Sprendimo van de Kolk, C‑233/88, Rink. p. I‑265, 14 ir 15 punktus).
34. Prašymą priimti prejudicinį sprendimą pateikęs teismas, remdamasis pirmiau išdėstytomis nuorodomis, turi klasifikuoti pagrindinėje byloje nagrinėjamas prekes.
35. Taigi į prašymą priimti prejudicinį sprendimą pateikusio teismo klausimą reikia atsakyti, kad Reglamentas Nr. 1223/2002 negalioja.
Dėl bylinėjimosi išlaidų
36. Kadangi šis procesas pagrindinės bylos šalims yra vienas iš etapų prašymą dėl prejudicinio sprendimo pateikusio teismo nagrinėjamoje byloje, bylinėjimosi išlaidų klausimą turi spręsti šis teismas. Išlaidos, susijusios su pastabų pateikimų Teisingumo Teismui, išskyrus tas, kurias patyrė minėtos šalys, nėra atlygintinos.
Rezoliucinė dalis
Remdamasis šiais motyvais, Teisingumo Teismas (trečioji kolegija) nusprendžia:
2002 m. liepos 8 d. Komisijos reglamentas (EB) Nr. 1223/2002 dėl tam tikrų prekių klasifikavimo Kombinuotojoje nomenklatūroje negalioja.